Robert de Visée

Robert de Visée (n. 1655 – n. 1732) oli ranskalainen säveltäjä ja muusikko. Hän ansioitui erityisesti kitaristina, mutta soitti myös teorbia, luuttua ja viola da gambaa. Lisäksi hän työskenteli laulajana. Viséetä pidettiin yhtenä aikansa johtavista esiintyjistä, ja hän sävelsi suuren määrän musiikkia kitaraperheen soittimille.

Visée opiskeli mahdollisesti Francesco Corbettan johdolla. Hän oli Corbettan ohella yksi Ranskan barokkiajan eturivin kitarasäveltäjistä. Visée otettiin Ranskan kuningas Ludvig XIV:n hovin palvelukseen muusikkona noin 25-vuotiaana. Vuonna 1682 häneltä julkaistiin Pariisissa ensimmäinen kitarasävellysten kirja (Livre di guittarre dédié au roy). Vuonna 1686 seurasi julkaisu Livre de piéces pour la guittarre. Yhdessä nämä kirjat pitävät sisällään kaksitoista barokkisarjaa.

Visée nousi yhdeksi kuninkaan suosikkimuusikoista. Hänet nimitettiin vuonna 1709 kuninkaalliseksi kamarilaulajaksi. Hän esiintyi säännöllisesti hovikonserteissa vuosina 1694–1705. Niissä hän soitti aikansa tärkeimpien ranskalaisten muusikoiden kanssa. Näiden joukossa olivat Jean-Baptiste Buterne ja Antoine Forqueray. Myöhemmin Visée palveli myös Ludvig XV:n hovissa. Vuonna 1719 Visée sai muodollisen nimityksen kuninkaan opettajaksi, vaikkakin hän käytännössä oli jo vuodesta 1695 opettanut kuninkaalle kitaransoittoa. Kuninkaallisen opettajan virassa Visée toimi, kunnes vuonna 1721 luopui tästä asemastaan poikansa Françoisin hyväksi.

Vuonna 1716 Pariisissa julkaistiin Viséen teorbille ja luutulle säveltämistä teoksista koostuva kirja. Vielä uusi julkaisu hänen sävellyksistään ilmestyi siellä vuonna 1732. Myös muualla Euroopassa julkaistiin hänen kitaralle laatimiaan sävellyksiä osina antologioissa. Visée vaikuttaa pysyneen musiikillisesti aktiivisena kuolemaansa saakka.

Lähteet

Aiheesta muualla 
 IMSLP: nuotteja

Ranskalaiset säveltäjät
Ranskalaiset kitaristit
Ranskalaiset luutistit
Viola da gamban soittajat
Ranskalaiset laulajat
Barokkisäveltäjät
Vuonna 1655 syntyneet
Vuonna 1732 kuolleet